Dis net 'n werklike saam-mekaar-andersmaak wat die talente kan ontsluit, wat die dinamiese interaksie tussen 'hier' en 'daar', tussen waardigheid en regverdigheid, geheue en 'n saambindende verbeelding moontlik kan maak. Maar daarvoor het ons 'n raamwerk nodig waarin almal hulle belange gerespekteer sien. (Nie hulle 'voorregte' of geregverdigde 'gierigheid' of rassisme nie.)
En jy sal miskien saamstem, Hermann (jy impliseer dit), dat die werklike vyande van hierdie soort besinning nie die President se gevolg met hulle toy telephones is nie, maar - soos nog altyd in die verlede ook - die ydeltuite, die skellums wat mens gemeenskaplik as 'Stellenbosch' sou kan identifiseer, (veral wanneer dit ingepraat word deur selfontkenning en die soettong plesiertjies van opoffering, daardie kwalik weggesteekte 'meerderwaardigheid') wat nog nooit 'n gesag teëgekom het teenoor wie hulle nie gedienstig sal wees nie.
Hermann, beter kon dit nie! Ek het 'n kopie gestuur vir ons Nederlandse vriende ( dié wat nog oorgebly het van die koffietafels in die Keizersgracht 141! Groete, Braam